Šancová ulica (Bratislava)

Šancová ulica (; ) je ulica v Bratislave, v mestskej časti Staré Mesto a Nové Mesto.. Tiahne sa od križovatky Štefánikovej a Pražskej po Trnavské mýto. Je dôležitou komunikačnou tepnou.

 Pôvod názvu 
Ulica je pomenovaná podľa slova šanec, ktoré pochádza z nemeckého Die Schanze - označovali sa ním mestské hradby, nachádzajúce sa v minulosti na týchto miestach. Za socializmu mala názov Malinovského ulica, na počesť sovietskeho vojenského veliteľa Rodiona Jakovleviča Malinovského (1898 – 1967), 1. apríla 1991 získala opäť pôvodný názov.

 Národné kultúrne pamiatky 
Na ulici sa nachádzajú budovy, ktoré sú národnou kultúrnou pamiatkou, majú čísla 1, 2, 4, 6 a nepárne čísla 21 – 63.

Na Šancovej 1 sa nachádza budova pôvodnej hlavnej železničnej stanice z roku 1848 postavená v slohu neskorého klasicizmu. V skladových priestoroch budovy má sídlo Múzeum dopravy.

Eklektický nájomný dom na Šancovej 2 bol postavený po roku 1908. V rovnakom slohu bol postavený nájomný dom na Šancovej 4 z 90. rokov 19. storočia. a nájomný dom na Šancovej 6 postavený pred rokom 1906.

Budovy na Šancovej 21 – 63 tvoria obytný komplex Unitas, ktorý bol postavený začiatkom 30. rokov 20. storočia pre sociálne slabšie vrstvy obyvateľstva podľa návrhu architektov Fridricha Weinwurma (1884 – 1942) a Ignáca Vécseia (1883 – 1944). Ide o pavlačové domy s malými bytmi.

 Súčasnosť 
Na križovatke s Karpatskou ulicou v blízkosti budovy YMCA mala byť postavená budova s 34 nadzemnými podlažiami, investor však nedostal na takú vysokú stavbu povolenie a do júla 2006 mal schválených iba osem nadzemných podlaží. V roku 2008 však dostal povolenie na výstavbu 22 podlaží a tak sa v 1. kvartáli roka 2009 začalo s dostavbou rozostavaného objektu.

V roku 2023 miestni obyvatelia spísali petíciu Dajme Šancovej šnacu na život, v ktorej žiadali upokojenie dopravy, ktorej intenzita už podľa nich nie je kompatibilná s kvalitným životom v meste. Upozornili tak na znečistenie ovzdušia, hluk a nebezpečestvo spôsobené rýchlosťou a množstvom áut. Žiadali zníženie počtu pruhov pre automobilovú dopravu na jeden v každom smere, vybudovanie buspruhov, cyklorpuhov, nových priechodov pre chodcov, pridanie zelene a meranie hluku na ulici. Magistrát pod vedením primátora Valla vyhovel požiadavkam len malej miere.

 Blízke ulice 
 Štefánikova ulica
 Pražská ulica
 Karpatská ulica
 Mýtna ulica
 Račianske mýto
 Radlinského
 Trnavské mýto

 Galéria 

 Poznámky 

 Referencie 

 Literatúra 


 Iné projekty 

 Externé odkazy 
 Šancová ulica na mape Bratislavy
 Známa kauza "mrakodrapu Šancová"
 petícia Dajme Šancovej šancu na život
 https://www.asb.sk/architektura/velka-modernizacia-sancovej-ulice-prichadza-frekventovana-cesta-ziska-novy-priechod-aj-nizkohlucny-asfalt

Kategória:Ulice v Starom Meste v Bratislave
Kategória:Ulice v Novom Meste v Bratislave